पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। तेजाजी नगर बायपास पर पत्थर मुंडला क्षेत्र में शुक्रवार दोपहर तेज रफ्तार डंपर ने एक्टिवा सवार इंजीनियरिंग के छात्र को कुचल दिया। मौके पर ही उसकी मौत हो गई। हादसे से घबराकर छात्र का दोस्त भाग गया। लोगों ने डंपर में तोडफ़ोड़ कर ड्राइवर को पीट दिया।
टीआई तेजाजी नगर ने बताया घटना दोपहर पौने दो बजे हुई। हादसे में एस्ट्रल इंस्टिट्यूट ऑफ टेक्नोलॉजी एंड रिसर्च के छात्र श्याम सिंह पिता जालिमसिंह सिकरवार (20) की मौत हो गई। श्याम का शुक्रवार को पेपर था। एक बजे परीक्षा खत्म होने के बाद दोस्त के साथ एक्टिवा पर पीटीसी क्वार्टर, मूसाखेड़ी जाने के लिए निकला। यहां वह मामा एएसआई जगदीश तोमर के घर रहता था।
तेजाजीनगर चौराहे के आगे डंपर (एमपी09-जीई-1752) ने टक्कर मार दी। श्याम डंपर के पिछले पहिये के नीचे आ गया, जिससे मौके पर ही उसकी मौत हो गई। लोगों ने बताया एक्टिवा पर श्याम के साथ लड़का भी बैठा था जो घटना के बाद बदहवास हालत में भाग गया।
गुस्साए लोगों ने ड्राइवर को मार-मारकर अधमरा किया
घटना के बाद आक्रोशित लोगों ने डंपर चालक लक्ष्मीनारायण को पकड़ लिया। तोडफ़ोड़ के बाद उन्होंने लक्ष्मीनारायण को पीट-पीटकर अधमरा कर दिया। पुलिस ने उसे एमवायएच भेजा। खबर मिलते ही साथी छात्र और परिवार के लोग मौके पर पहुंचे।
सरल स्वभाव का था
परिजन ने बताया शुक्रवार को वह कॉलेज जाने के लिए निकला लेकिन बस छूट गई थी। परीक्षा के लिए दोस्त की एक्टिवा लेकर निकला था। दोस्तों ने बताया वह बहुत ही सीधा और सरल स्वभाव का था।
मामा की तबीयत बिगड़ी
श्याम के ममेरे भाई मिथुन सिंह ने बताया श्याम मूल रूप से मुरैना का रहने वाला था। वह यहां आठ साल से पढ़ाई कर रहा था। बीई तृतीय वर्ष में था। मामा जगदीश को जब श्याम की मौत का पता चला तो उनकी तबीयत बिगड़ गई। वे उसे बेटे की तरह प्यार करते थे।
श्याम के घर में पिता व बड़ा भाई भूपेंद्र खेती करते हैं। दोनों बड़ी बहनों की शादी हो चुकी है। पीएम के बाद परिजन शव लेकर मुरैना के लिए रवाना हो गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn